b"\n_START_ARTICLE_\nTrona\n_START_SECTION_\nIme\n_START_PARAGRAPH_\nBeseda trona izvira iz staroegip\xc4\x8danskega izraza ntry (ali nitry). Iz njega je nastal starogr\xc5\xa1ki izraz \xce\xbd\xce\xb9\xcf\x84\xcf\x81\xce\xbf\xce\xbd [nitron], ki je preko staroarabskega natron in hebrejskega \xd7\xa0\xd7\x98\xd7\xa8\xd7\x9f [natruna] pre\xc5\xa1el v arabski natron in od tam preko Iberskega polotoka v evropske jezike.\n_START_SECTION_\nNahajali\xc5\xa1\xc4\x8da\n_START_PARAGRAPH_\nNajve\xc4\x8dja nahajali\xc5\xa1\xc4\x8da trone so Owens Lake in Searles Lake v Kaliforniji, Green River Formation v Wyomingu in Utahu, bazen Makgadikgadi v Botsvani in dolina Nila v Egiptu.  Najve\xc4\x8dja znana le\xc5\xbei\xc5\xa1\xc4\x8da so ob Green River v Wyomingu, ki le\xc5\xbeijo 240 do 490 metrov pod Zemljino povr\xc5\xa1ino. Nastala so v paleogenu, ki se je za\xc4\x8del pred 65 in kon\xc4\x8dal pred 23 milijoni let. Trona se \xc5\xbee skoraj kot sto let rudari tudi ob jezeru Magadi v Velikem vzhodnoafri\xc5\xa1kem jarku v Keniji. V severnem delu jezera Natron so povr\xc5\xa1inski skladi trone debeli do 1,5 m.  Pojavlja se tudi v slanih kotlih v narodnem parku Eto\xc5\xa1a v Namibiji. V pokrajini Beypazari pri Ankari, Tur\xc4\x8dija, je v skladih oljnih skrilavcev 17, nad njimi pa 16 le\xc4\x8dastih vklju\xc4\x8dkov trone. V rudarskem bazenu Wucheng v provinci Henan, Kitajska, sta v skladih dolomitskih oljnih skrilavcev v globini 693-974 m dva sloja s 36 le\xc5\xbei\xc5\xa1\xc4\x8di trone. V spodnjem sloju je 15 le\xc5\xbei\xc5\xa1\xc4\x8d, debelih 1,5-1,5 m. Najdebelej\xc5\xa1e meri 2,38 m. V zgornjem sloju je 21 le\xc5\xbei\xc5\xa1\xc4\x8d, debelih 1-3 m. Najdebelej\xc5\xa1e meri 4,65 m._NEWLINE_Trono so odkrili tudi v magmatskih okoljih. Markl in Baumgartner trdita, da lahko nastane z avto metasomatskimi reakcijami poznomagmatskih teko\xc4\x8din ali talin ali superkriti\xc4\x8dnih me\xc5\xa1anic teko\xc4\x8dina-talina, iz katerih so pred tem izkristalizale kamnine znotraj istega predorninskega kompleksa. Nastane lahko tudi zaradi obse\xc5\xbenega izparevanja vodne pare v \xc4\x8disto zadnjih stanjih magmatizma.\n_START_SECTION_\nKristalna struktura\n_START_PARAGRAPH_\nKristalno strukturo trone je prvi dolo\xc4\x8dil C.J. Brown s sodelavci leta 1949. Osnovna gradbena enota osnovne celice je sestavljena iz centralnega natrijevega oktaedra, ki je na nasprotnih robovih povezan z dvema septaedroma. Osnovne enote so med seboj povezane s karbonatnimi skupinami in vodikovimi vezmi. Bacon in Curry sta leta 1956 strukturo preu\xc4\x8dila z dvodimenzionalno enokristalno nevtronsko difrakcijo in ugotovila, da je vodikov atom v simetri\xc4\x8dnem anionu (HC\xe2\x82\x82O\xe2\x82\x86)\xc2\xb3\xe2\x81\xbb neurejen. Okolico neurejenega vodikovega atoma sta Choi in Mighell leta 1982 raziskala s tridimenzionalno enokristalno nevtronsko difrakcijo pri 300 K in zaklju\xc4\x8dila, da je vodikov atom dinami\xc4\x8dno neurejen med dvema enakovrednima polo\xc5\xbeajema, ki sta med seboj oddaljena 0,211 \xc3\x85. Termodinamsko neurejeni H atom je leta 2014 preu\xc4\x8dil O'Bannon s sodelavci in ugotovil, da je atom neurejen tudi pri temperaturah pod 100 K.\n_START_SECTION_\nUporaba\n_START_PARAGRAPH_\nTrona je naravni vir natrijevega karbonata, ki je pomembna surovina v industriji stekla, kemikalij, papirja, detergentov, tekstilij, hrane in pripravi tehnolo\xc5\xa1ke vode._NEWLINE_Uporablja se tudi za odstranjevanje \xc5\xbevepla iz dimnih plinov in lignita. in aditiv za \xc5\xbeivila."